Polisieman doodgeskiet wat verdagtes agternasitArgieffoto: SAPD ŉ Polisiebeampte is Maandagaand doodgeskiet toe hy en ŉ kollega ŉ groep verdagtes agternagesit het. Die twee beamptes van die Steenberg-misdaadvoorkomingseenheid het omstreeks 23:15 vyf verdagtes in Lavender Hill genader waarna die verdagtes op die vlug geslaan het, het lt.kol. Andrè Traut, woordvoerder van die polisie, gesê. “Die beamptes het die verdagtes agternagesit en tydens die jaagtog het die verdagtes op die polisievoertuig losgebrand. Die beampte wat bestuur het, is gewond. Hy is na ŉ hospitaal gehaas waar hy met sy aankoms dood verklaar is.” Volgens Traut is die oorledene ŉ 34-jarige sersant. Sy kollega, ŉ konstabel, is nie tydens die voorval beseer nie. Die Wes-Kaapse polisiebestuur het sy medelye met die oorledene se familie en kollegas betuig. Daar is ook die versekering gegee dat die polisie geen steen onaangeroer sal laat in die soektog na die skuldiges nie. Enigiemand met inligting oor die voorval word versoek om Stop Misdaad by 0860 010 111 te nader.